FI Euroopan unionin virallinen lehti CE 84/886

(2004/C 84 E/0980)

KIRJALLINEN KYSYMYS P-0825/04

esittäjä(t): Paulo Casaca (PSE) komissiolle

(8. maaliskuuta 2004)

Aihe: Euroopan komission kyseenalaistama neuvoston oikeudellisen yksikön lausunto

Asetuksen (EY) N:o 1954/2003 (1) 15 artikla takaa, että Azorien ja Madeiran vesien suojelua jatketaan kunnes pyyntiponnistusten valvontaa koskevat säännökset astuvat voimaan tai korkeintaan 31. heinäkuuta saakka.

Neuvoston oikeudellinen yksikkö vahvisti tämän kiistämättömän tosiasian asiaa koskevassa, neuvoston kalastusryhmän 19. helmikuuta pidetyssä kokouksessa (pöytäkirja 6670/04, 25. helmikuuta) antamassaan lausunnossa.

Itse Euroopan komissio vahvisti asian 3. helmikuuta 2004 antamassaan lehdistötiedotteessa (IP/04/153), jossa se totesi, että ehdotettu kielto takaa vesialueille pääsyä koskevan erityisjärjestelmän puitteissa luontotyypin tähän saakka toteutuneen suojelun.

Espanjan viranomaiset toimittivat Portugalin lehdistölle 5. helmikuuta kuitenkin uutisen, jonka mukaisesti komission oikeudellinen yksikkö olisi vahvistanut, ettei vesialueille pääsyä koskeva erityisjärjestelmä olisi enää voimassa.

Helmikuun 6. päivänä annettiin huomautus (note de dossier), joka oli neuvoston pöytäkirjassa rekisteröity Euroopan komission antamaksi yhteenvedoksi (speaking note), jonka tekstissä eikä päätelmissä ei käsitelty suojelua koskevaa asiakysymystä. Silti tekstissä on kappale, josta voi päätellä, että asetuksen 15 artiklan voi jättää huomiotta.

Voiko Euroopan komissio selvittää kolmessa päivässä täysin päinvastaiseksi muuttunutta kantaansa Azorien ja Madeiran vesien suojelusta?

Voiko Euroopan komissio selittää, kuinka Espanjan viranomaiset saattoivat arvata 5. helmikuuta, että komissio muuttaa seuraavana päivänä mieltään näin radikaalisti?

Voiko Euroopan komissio taata, ettei se ole jo tutuksi käyneiden vahvistamattomien lähteiden takana, jotka ovat luoneet komission oikeudellisen yksikön väärennetyn ”oikeudellisen lausunnon”, joka vapauttaa pääsyn Azorien ja Madeiran vesille ennenaikaisesti ja joka on täydellisessä ristiriidassa neuvoston oikeudellisen yksikön kannan kanssa?

Franz Fischienti komission puolesta antama vastaus

(6. huhtikuuta 2004)

Komissio jakoi neuvoston kalastustyöryhmän 19. helmikuuta 2004 pidetyssä kokouksessa muistiota tiettyjä yhteisön kalastusalueita ja kalavaroja koskevan pyyntiponnistuksen hallinnoinnista, asetuksen (ETY) N:o 2847/93 muuttamisesta sekä asetusten (EY) N:o 685/95 ja (EY) N:o 2027/95 kumoamisesta 4. marraskuuta 2003 annetun neuvoston asetuksen (EY) N:o 1954/2003 tiettyjen artiklojen voimaantulosta. Muistiossa todettiin, että tämän asetuksen 5 artikla (Azorien ja muiden kaukaisimpien alueiden vesille pääsyä koskeva järjestelmä) ja 13 artikla (valvontajärjestelmä) tulivat voimaan 14. marraskuuta 2003 ja että ne olivat ensisijaisia vuoden 1995 asetuksiin nähden, vaikka jälkimmäiset olivatkin voimassa vielä joitakin kuukausia. Tämä muistio perustui komission oikeudellisen yksikön antamaan lausuntoon.

Neuvoston oikeudellisen yksikön osalta voidaan todeta, että asiakirjassa, johon arvoisa parlamentin jäsen viittaa (neuvoston asiakirja 6670/04), todetaan asetuksen (EY) N:o 1954/2003 tulleen voimaan 14. marraskuuta 2003, mistä lähtien sitä on sovellettu ellei ole nimenomaisesti toisin todettu, mikä käy täysin yksiin edellä esitetyn komission näkemyksen kanssa.

Komission lehdistötiedote, joka annettiin 3. helmikuuta 2004, koskee ainoastaan komission ehdotusta neuvoston asetuksen (EY) N:o 850/98 (2) muuttamiseksi siten, että troolikalastus Azoreja, Madeiraa ja Kanariansaaria ympäröivillä vesillä kiellettäisiin; se ei liity pääsyä koskevaan järjestelmään sinänsä. Ehdotetun kiellon takana on ajatus tähänastisten kalastusvälineisiin sovellettujen rajoitusten soveltamisen jatkamisesta yhteisön tasolla osana erityistä pääsyä koskevaa järjestelmää. Näin varmistettaisiin vastedeskin näiden vesien suojeleminen vahingoilta, joita pohjatroolikalastuksessa käytettävät välineet voivat aiheuttaa näillä alueilla oleville erittäin herkille syvänmeren luontotyypeille.

Komissio ei siis ole muuttanut näkemystään, josta se on pitänyt kiinni siitä lähtien, kun neuvosto hyväksyi mainitun asetuksen.

Lopuksi komissio vakuuttaa arvoisalle parlamentin jäsenelle käyvänsä jatkuvaa vuoropuhelua kyseisten jäsenvaltioiden kanssa, jotta uusien sääntöjen soveltaminen sujuisi mahdollisimman kitkattomasti.

(1) EUVL L 289, 7.11.2003, s. 1.

(2) Neuvoston asetus (EY) N:o 850/98, annettu 30 päivänä maaliskuuta 1998, kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla (EYVL L 125, 27.4.1998).